Poate că unora dintre domniile voastre (celor nu tocmai familiarizați cu ceea ce înseamnă fenomenul Rolling Stones) vă vine greu să credeți că un grup alcătuit majoritar din domni aflați în jurul vîrstei de 80 de ani mai are de efectuat și altceva în afară de tratamente, împachetări, băi și din cînd în cînd analize. Totuși, cei mai în vîrstă dintre ei, care anul acesta vor împlini 81 de ani (Mick Jagger pe 26 iulie, Keith Richards pe 18 decembrie) au anunțat că îndelungata așteptare (de aproape un an!) a fanilor a cam luat sfîrșit și că deocamdată cei de pe partea ailaltă a Oceanului să fie pregătiți, pentru că turneul e ca și început!
De fapt, în momentul în care dvs. citiți rubrica asta, primul concert a și avut loc, pe 26 aprilie, la Houston, Texas. Turneul se intitulează evident ”Hackney Diamonds Tour `24” și este, ca pretext doar, de susținere a ultimului album al grupului, scos în octombrie anul trecut. Vor fi în total 19 concerte desfășurate între 28 aprilie și 17 iulie (acesta din urmă avînd loc la Santa Clara, California), fiecare concert avînd în deschidere cîte un nume, nu neapărat mare. Excepția se numește Joe Bonamassa, care va deschide concertul din Seattle de pe 15 mai. Un grup va avea privilegiul de a deschide două dintre concerte: The Ghost Hounds, pe 15 iunie la Cleveland, și pe 5 iulie la Vancouver.
Stones au folosit prilejul plecării în turneul nord-american pentru a-și liniști fanii din restul lumii, inclusiv din Europa: ”Stați liniștiți, ajungem peste tot. Dacă nu chiar în acest an, atunci sigur anul viitor!”. Da-le-ar Domnul zile! Și nouă, poate-i mai vedem o dată!